Pinus strobus

Ël pin bianch américan: Pinus strobus 

 Descrission 
Ël Pinus strobus a l'é un mèmber dla partìa dij pin bianch (Pinus, sotgéner Strobus) e tanme tuti j'àutri mèmber ëd costa partìa a l'é caraterisà da feuje (uje) fassicolà an bocc ëd sinch. A son flessìbij, vërde-bleuve, ravzinà, longhe 5-13 cm e a duro apopré 18 mèis. Le pigne a son sutile, longhe 8-16 cm e larghe 4-5 cm s'a son duverte; le pìgnole a son longhe 4-5 mm, con n'ala sutila e longa 15-20 mm e a ven-o dësperdùe dal vent. La produssion ëd pigne a suced minca 3-5 agn. Ël Pinus strobus a riva a esse àut 70 méter, ma an media as vëddo esemplar àuti 30-50 méter. J'erbo pì mèir a peulo avèj fin-a 200 agn; ij pì vej a peulo rivé fin-a a 400 agn. A përferiss un seul bin sùit e fresch, clima ùmid, ma a chërs ëdcò ant le zòne ëd maré e ant ij leu rocios.

 Distribussion 
Ël Pinus strobus a l'é nativ dla part oriental dl'América dël Nòrd, an spantiand-se da l'ìsola ëd Teraneuva fin-a al Minnesota e al sud-est dël Manitòba, e an dissendend giù për ij Mont Apalach a chërs fin ant la part setentrional dla Geòrgia.

 Notissie 
Ël pin bianch american a l'é l'erbo pì àut ch'a-i sia ant l'América dël Nòrd a est dle Montagne Rociose. Grande foreste ëd pin bianch a quatavo an orìgin gran part dël nòrd-est dl'América dël Nòrd. J'Irochèis, na tribù ëd nativ american, a lo ciamavo l'Erbo dla Granda Pas.

Le pìgnole dël pin bianch american a conten-o vitamin-a C sinch vire ëd pì dij limon e as peulo fé dle bon-e tisan-e.

Categorìa:Botànica